לק"י, כ"ד בסיון תשע"ה, 8 שנים לפטירת הרב


"לדעת בארץ דרכך" – איך פוגשים את הקב"ה?


ליקוטי מוהר"ן, תורה לג: וְצָרִיך לָדַעַת, שֶׁ'מְּלֹא כָל הָאָרֶץ כְּבוֹדוֹ' (ישעיהו ו), וְ'לֵית אֲתַר פָּנוּי מִנֵּהּ' (תיקוני זוהר, תיקון נו), וְאִיהוּ 'מְמַלֵּא כָּל עָלְמִין וְסוֹבֵב כָּל עָלְמִין' (זוהר ג, רכה)... כִּי הַקָּדוֹשׁ בָּרוּךְ הוּא צִמְצֵם אֶת אֱלֹקוּתוֹ בְּצִמְצוּמִים רַבִּים וְשׁוֹנִים, מֵרֵאשִׁית הַמַּחֲשָׁבָה עַד נְקֻדַּת הַמֶּרְכָּז שֶׁל עוֹלָם הַגַּשְׁמִי, שֶׁשָּׁם מְדוֹר הַקְּלִיפּוֹת. וּבְכָל מַה שֶּׁמִּשְׁתַּלְשֵׁל יוֹתֵר וּמִתְצַמְצֵם יוֹתֵר לְמַטָּה, אֱלֹקוּתוֹ מְלֻבָּשׁ שָׁם בְּמַלְבּוּשִׁים רַבִּים יוֹתֵר.

הרב שג"ר, שיעורים על ליקוטי מוהר"ן, תורה לג: 
רבי נחמן מתאר, בעקבות דברי הזוהר הקדוש ב'רעיא מהימנא' פרשת פנחס, שתי בחינות בנוכחותו של אלוקים בחיינו. האחת היא 'ממלא כל עלמין', שפירושה הוא שישנה היררכיה והדרגתיות בהתגלותו של אלוקים בעולם הנברא. 
רמת גילויו של אלוקים מתרחשת ברובד הקיומי של כל נברא, לפי הבנתו ודרגתו, וממילא יש מקום, זמן ומצב בהם האלוקות ניכרת ביותר, ובמקביל יש מקום, זמן ומצב שבהם התגלותה פחותה. אבל ישנה גם בחינה אחרת באלוקות והיא 'סובב כל עלמין', בה אין היררכיה ברמת התגלותו של הבורא, אלא הכול כלול באחדות האלוקית. נקודת מבט גבוהה זו היא לגבינו רק בבחינת 'מקיף'; היא אינה נכנסת לכלים האנושיים המוגבלים מטבעם, ולכן בעבורנו היא בבחינת אמונה בלבד. מבחינתה של נקודת מבט זו, בכל דבר יש גילוי אלוקות במובנו האינסופי, כך שאין חילוקי דרגות אלא הכול מהווה אחדות אחת שלמה. נקודת מבט זו חיונית בכדי למצוא את האלוקי בטוב וברע ומכאן להגיע לשלום.
בדבריו כאן מדגיש רבי נחמן הן את החשיבות של הממד האלוקי של הסובב, השובר את ההיררכיות ובדרך כלל נסתר מעִמנו, והן של הממלא, השומר על ההיררכיות, שיש בו הבחנה בין טוב לרע, ועל כן הוא מבטא את הקיום האלוקי הפשוט הקשור יותר לעולם התורה והמצוות. הפנמת שני הממדים האלה יחדיו אינה פשוטה כלל ועיקר.

הייתי רוצה להמחיש את משמעותו של הממלא בעבורנו, ולאחר מכן לתאר את החשיבות של בחינת הסובב. 
לָרוב אנשים מתמקדים בשאלה: האם יש אלוקים או שאין? זו שאלה הנותרת במישור האובייקטיבי, שאין לו בהכרח משמעות רבה לחיי האדם. השאלה המהותית איננה רק שאלת האמת אלא גם שאלת המשמעות, דהיינו: מה האמונה באלוקים עושה לאדם המאמין? האם עובדה זו שיש אלוקים נוגעת בי בְּאמת? האם האור של אלוקים חודר לעולמי הסובייקטיבי ומחולל בי שינוי בצורה כלשהי? הרי לא ניתן לומר שעצם האמונה היא חובה ושאין היא צריכה לעשות למאמין דבר. 
בצורה בוטה אך עקרונית אנסח זאת כך: אני חש תודה לאלוקים על קיומי, אך מה בעצם הדבר העיקרי העולה ממשפט תודה מעין זה? הרי אלוקים אינו זקוק לתודה שלי. כדברי אליהוא לאיוב: 'אִם צָדַקְתָּ מַה תִּתֶּן לוֹ, אוֹ מַה מִּיָּדְךָ יִקָּח?' (איוב ל"ה, ז). מה אם כן רוצה אלוקים מבני האדם? 
התשובה היא שהוא רוצה שאנחנו נחוש תודה. ההודיה לא נועדה לתת משהו לאלוקים. ההודיה נועדה לנו, מפני שהיא יוצרת סוג של איכות נפשית, לנו כבני אדם, היודעים להכיר במעשי בוראם. הכרת תודה מאפשרת לחיות את החיים ברגישות אחרת, מֵעֶמדה של שלום והשלמה עם כל המתרחש בהם. הבנה זו היא האופן שבו אלוקים נוכח בעולמנו, ברגשותינו, במידות שלנו. האור האלוקי, האיכות האלוקית, ממלאים את העולם, ותוך כדי כך משנים אותו. 
במובן זה אפשר לתפוס את נוכחות האלוקים כסוג של איכות, שניתן לתארה כפי שמקובל להתנסח בקרב חסידי חב"ד כ'חוש לאלוקות'. ניתן לחוש שיש אלוקות, שיש התגלות של קדושה, ותחושה זו של איכות רוחנית, המבטאת אמנם עמדה סובייקטיבית, יוצרת איכות של קיום רוחני המאשרת את נוכחות הקדושה בחיי האדם, את המשמעות הטמונה באמונה בקיומו של אלוקים.[footnoteRef:1]  [1:  שיעורים על ליקוטי מוהר"ן, תורה לא: 
האם אדם יכול לשנות את גורלו? זוהי שאלה גדולה. רבי נחמן טוען בתורה זו שהאמונה היא המכתיבה את מהלך המזלות כולם; אולם לפי הבנתי אין כוונתו שבאמצעות תיקון הברית או האמונה ניתן להפר את גזרת הגורל; האמונה בהקשר זה היא קבלת הגורל. לקבלה זו יכולים להיות שני רבדים: 
רובד אחד של השתוות, שבו האדם מקבל את המתרחש בשל אמונתו שכך גזר ה' – צידוק הדין. 
רובד שני נראה 'חילוני' יותר: קבלה פשוטה של המציאות – 'זה מה שיש'; סוג של אינדיפרנטיות, שוויון נפש ביחס למה שקורה. אלו הן שתי הבנות שונות, אך בסופו של חשבון הן מבטאות רמות שונות של אמונה ושל הצדקת המתרחש. 
הקבלה הראשונה היא בחינת 'ממלא כל עלמין': יש בה עדיין שניות של אדם מול אלוקים, והגזרה האלוקית נתפסת כדבר חיצוני. 
הקבלה השנייה, במקום הגבוה שלה, היא בחינת הסובב. כאן אדם ניצב בתוך האחדות, בחינת 'אנוכי מי שאנוכי' – אני מבין שמה שקורה לי אינו נפרד ממני – אלה חיי ועלי לקבל אותם. כך התנועה של 'ככה זה' הופכת ל'כתר כל הכתרים', כפי שדרשו על הפסוק 'ככה יעשה לאיש'. במקום גבוה זה הקבלה אינה מיתרגמת לאי־עשייה, שכן לא רק מה שקורה לי נכלל באלוקות, אלא גם מה שאני עושה.
] 


[bookmark: _GoBack]רבי נחמן ממשיך ומסביר איך תפיסה זו של נוכחות אלוקית של המקיף מטשטשת את ההבדל בין טוב לרע: 'וְזֶה שֶׁמֵּבִיא בִּירוּשַׁלְמִי: "אִם יֹאמַר לְךָ אָדָם הֵיכָן אֱלֹקֶיך, תֹּאמַר לוֹ: בִּכְרָך גָּדוֹל שֶׁבְּרוֹמִי" (ירושלמי תענית פרק א)... נִמְצָא שֶׁזֶּה הָאָדָם שֶׁשָּׁאַל הֵיכָן אֱלֹקֶיךָ, בְּוַדַּאי הוּא מְשֻׁקָּע בִּמְדוֹר הַקְּלִיפּוֹת, כִּי הוֹצִיא אֶת עַצְמוֹ מִן הַכְּלָל וְכָפַר בָּעִקָּר, שֶׁאָמַר: הֵיכָן אֱלֹקֶיךָ, וְנִדְמָה לוֹ שֶׁבִּמְקוֹמוֹ אֵין שָׁם אֱלֹקִים'. בעולמם של חז"ל, רומי היא הסמל של ה'סטרא אחרא', המקום המהווה ניגוד מהותי לקדושה, המיוצגת על ידי ירושלים. והנה בכל אופן, גם ברומי מצויה נוכחותו של אלוקים. שאלתו של אותו אדם 'היכן אלוקיך' היא המוציאה אותו ממקום של אמונה, כיוון שהתשובה לשאלת מקומו של הבורא היא מקומו של האדם עצמו. אינך צריך לחפש את אלוקיך אם הוא אתך כאן ועכשיו. ייתכן שמבחינת הארת ה'ממלא כל עלמין' ההתגלות היא פחות גלויה ונוכחת, היא מוסתרת, אך ברובד הפנימי יותר של ה'סובב כל עלמין' האלוקי אינו יכול להיות במקום אחר, הוא נמצא אתנו במקום שבו אנחנו נמצאים.

בהקשר זה מעניין להביא את דברי הראי"ה קוק על כך שאלוקים נמצא במקום עיסוקו של האדם כעת:
כשהוא עוסק בתפילה אז יבקש את הקב"ה בהבנת עניני תפילתו וכוונה רצויה... ולא יבקש את הידיעה בשעה ההיא בעניינים אחרים, כי כיון שהוא עוסק בעבודה זו הקב"ה כביכול שורה מצדו בזו העבודה דווקא ובה ימצאנה... וכשהוא עוסק בתורה ידע שימצא את הקב"ה בהיותו מעמיק ומעיין להבין דבר על בוריו ולזכור ולשנן היטב ובזה הוא יודע אותו יתברך בתורתו ולא באופן אחר...[footnoteRef:2] [2:  מוסר אביך, ירושלים תשל"א, עמ' לט.] 

הרב מדריך אותנו להיות שקועים במה שאנו עושים וכך למצוא את הקב"ה בכל דבר, למשל: כאשר אנו מתפללים, לא לחשוב שהיה עדיף ומשמעותי יותר מבחינה דתית שנלמד תורה עכשיו. 
מדבריו עולה כי עלינו להתייחס לסיטואציה שבה אנו נמצאים לא כאמצעי אלא כתכלית. לכן כאשר אדם עוסק בתפילה, זהו הזמן לבקש קרבת אלוקים בתפילה עצמה, וכאשר הוא לומד, יבקש קרבת אלוקים בלימוד התורה, כי הקב"ה מצוי אצל האדם בכל פעולה ופעולה שהוא עושה, כפי שהיא, כהווייתה. הרב קוק מדגיש כי הדבר נכון לא רק ביחס למצוות אלא גם ביחס לכל עיסוק של האדם.
בדברי הרב קוק בפִסקה זו טמון שילוב יפה בין הגישה המתנגדית לזו החסידית. לגבי לימוד התורה הוא דוחה את התפיסה החסידית שמטרת הלימוד היא דבקות בה' כך שממילא הלימוד השכלי הוא אמצעי בלבד, ומאמץ את שיטתו של רבי חיים מוולוז'ין הכותב שלימוד התורה צריך להיות לשמה, כלומר לשם הלימוד עצמו. הוא רואה בלימוד התורה עניין עצמי, שאינו משרת מטרה שמחוצה לו. לפי הסברו, כאשר אדם לומד סוגיה תלמודית, עליו להיות מרוכז בהבנת רש"י ותוספות. בענייני דבקות יעסוק לפני כן ואחרי כן, אבל בשעת לימוד התורה עצמו, המטרה הניצבת בפני הלומד היא להבין היטב את הסוגיה. 
עם זאת, דברי 'נפש החיים' מוגבלים במפורש ללימוד התורה עצמו; רבי חיים אינו מקבל כלל שניתן לשהות לגמרי בתוך עשיית חולין, ואת העבודה הזו, ה'עבודה בגשמיות', הוא מייחד למדרגת האבות בלבד, שהתאימה לזמן שקודם למתן תורה, אבל איננה יכולה להיות מקור השראה בעבורנו. בכך הרב קוק שונה, משום שהוא משלב כאן את הגישה של החסידות, שהמליצה לכל אדם על עבודת ה' דרך העשייה הגשמית. 
עם זאת, תפיסתו של הרב קוק אינה זהה לחסידות אלא היא בעצם דרך שלישית, כיוון שלפי החסידות, כמו בלימוד תורה גם בתחום הגשמי, העשייה אינה מטרה לעצמה אלא אמצעי לדבקות בממד האלוקי הרוחני הטמון במציאות, שאת נוכחותו יש לחשוף. לפי תפיסתו של הרב קוק, הריכוז בדבר עצמו, כפי שהוא, הוא המשרה את הנוכחות האלוקית, וממילא הוא שולל את הניסיון לראות בעשייה גשר לחוויה רוחנית, להשראה או לדבקות.
את דרכו של הרב קוק ניתן להדגים בעזרת פרשנות למדרש קבלי על דמותו הפלאית של חנוך, שהיה תופר מנעלים ובמקביל מייחד ייחודים רוחניים.[footnoteRef:3] שמעתי מהרב אריה בינה, ראש ישיבת נתיב מאיר, פירוש למדרש זה על פי בעלי המוסר:[footnoteRef:4] הייחודים שייחד חנוך הם שהמנעלים שיֵצאו מידיו יהיו חזקים ושעבודתו תהיה אמינה ומועילה, ולא כוונות מיסטיות כלשהן.  [3:  כך מביא רבי יעקב יוסף מפולנאה בשמו של הבעש"ט: 'וחנוך מטטרון היה, מייחד בכל תפירה קודשא בריך הוא ושכינתיה וכו' ובזה מקשר מעשה הגשמי של העולם התחתון על ידי המחשבה... אל רוחני עולם העליון ובזה מקיים "בכל דרכיך" הגשמי' (צפנת פענח, ירושלים תשמ"ט, פרשת ויקהל, עמ' 408–409). ]  [4:  מתוך דברי רבי ישראל מסלנט המובאים על ידי הרב דסלר: 'שמעתי בשם רבנו ישראל מסלנט זצ"ל, שביאר המאמר הזה, כי אין הכוונה שבשעת תפירתו היה דבק במחשבות עליונות, שזה אסור על פי דין, כי איך יפנה את דעתו לדבר אחר בשעה שעוסק במלאכת אחרים ששכרוהו? אלא תוכן הייחודים שהיה מיחד, הוא אשר שם על לבו ומחשבתו, בכל תפירה ותפירה, כי תהיה טובה וחזקה, וכי יהיו המנעלים טובים, למען ייהנה אשר ינעלם' (מכתב מאליהו, א, ירושלים תשכ"ג, עמ' לד). ] 

כאמור, אני רואה דמיון בין גישה זו של הרב קוק לבין הדרכתו של רבי נחמן כאן, לפגוש את הקב"ה היכן שאנו נמצאים, אפילו בעת מלאכה ואפילו ב'כרך גדול של רומי'. על האדם לדעת להיות מרוכז בעשייתו, ולא לראות בה אמצעי גרידא לקרבת אלוקים שתגיע לאחר מכן. הגאולה אינה עשויה לבוא מבריחה מסיטואציה לא טובה, אלא משינוי הגישה כלפי הסיטואציה. למשל, אדם חושב שבעיותיו ייעלמו כאשר הוא יתחתן. אבל לאחר שהוא מתחתן הוא מגלה שהן לא נעלמו רק בשל השינוי במצבו המשפחתי; הן מופיעות בלבושים אחרים. השינוי החיצוני אינו פותר בעיות; צריך להתרחש שינוי פנימי. למשל, אל תחשוב שלוּ היה לך כעת הרבה כסף, הדיכאון שלך היה נעלם. הכסף עשוי ליצור אופוריה לתקופה מסוימת, ולאחר מכן הייאוש יחזור, כי הסיבות הפנימיות לייאוש לא חלפו. שינוי פנימי טמון בנקודת המבט המבינה שבכל מקום כהווייתו אתה יכול למצוא אלוקים.


שער הגלגולים, הקדמה לט:
דע, אין לך צדיק וצדיק שאין לו ב' נשמות. 
כי הנה יש בחי' נשמה פנימית, וזו באה עם האדם. ויש נשמה מקפת, וזו עומדת על ראש האדם בעולם העליון למעלה, וזו בחי' צינור שיש לאדם לעלות למעלה, ע"י אותה הנשמה. וכאשר, ח"ו, אותה הנשמה הפנימית של האדם היא חוטאת, היא יורדת למטה בקליפות מעט מעט, עד שתרד כלה, והכל כפי גדר הענין של העוונות. וכאשר ירדה כולה למטה בקליפות, אז הנשמה המקפת יורדת בתוך פנימיות האדם, ונמצא כי שתיהם ירדו ממעלתם. 
וגם נמצא, שאין עתה אל האדם רק נשמה אחת, כי האחרת ירדה אל הקליפות. וז"ס פסוק ונכרתה הנפש ההיא, כי היא נכרתת ונכנסת בקליפות. אבל הצדיק, יש לו ב' נשמות קיימות, אחת בבחי' מקיף, ואחת בבחי' פנימית. 
והנה דרך אותה הנשמה המקפת שיש לי, משם נמשך כל אור ושפע הנמשך לאלו החברים, מצד ההוא רוחא די הוא בגוייהו, והכל עובר דרך שם, ואז מאותו האור שלהם, הנמשך להם דרך שם, נמשך אלי גם כן מאותו האור שלהם וחלק שלהם, אל נשמתי הפנימית. ולכן אני צריך ומוכרח להשתדל שיתוקנו על ידי, וילמדו על ידי. אבל בנשמה הפנימית שלי אין להם שתוף בה, ולכן אינם יונקים מן המצות שלי:

ליקוטי מוהר"ן תנינא, ז, ו: 
וְעַל-יְדֵי-זֶה שֶׁעוֹסְקִים לְדַבֵּר אֶחָד עִם חֲבֵרוֹ לְהַכְנִיס בּוֹ דַּעַת וְיִרְאַת שָׁמַיִם וּלְהַעֲמִיד תַּלְמִידִים כַּנַּ"ל, עַל - יְדֵי - זֶה נִכְנָסִין אוֹרוֹת הַמַּקִּיפִים, דְּהַיְנוּ שֶׁזּוֹכֶה לְהָבִין וְלֵידַע, מַה שֶּׁלֹּא הָיָה מֵבִין וְיוֹדֵעַ מִתְּחִלָּה. 
כִּי מַה שֶּׁאָדָם מֵבִין וּמַשִֹּיג בְּשִׂכְלוֹ זֶה בְּחִינַת פְּנִימִי, כִּי זֶה הַשֵֹּכֶל נִכְנָס לְתוֹךְ שִׂכְלוֹ, אֲבָל מַה שֶּׁאֵין יָכוֹל לִכָּנֵס לְתוֹךְ שִׂכְלוֹ, דְּהַיְנוּ מַה שֶׁאִי אֶפְשָׁר לוֹ לְהָבִין זֶה בְּחִינַת מַקִּיפִים, כִּי זֶה הַדָּבָר מַקִּיף סְבִיבוֹת שִׂכְלוֹ, וְאִי אֶפְשָׁר לוֹ לְהַכְנִיסוֹ בִּפְנִים בְּתוֹךְ שִׂכְלוֹ, כִּי אִי אֶפְשָׁר לוֹ לְהָבִין זֹאת, מֵחֲמַת שֶׁהוּא בְּחִינַת מַקִּיף אֶצְלוֹ. וּכְשֶׁעוֹסֵק לְדַבֵּר עִם בְּנֵי אָדָם, וּמַכְנִיס בָּהֶם דַּעְתּוֹ, נִמְצָא שֶׁנִּתְרוֹקֵן מֹחוֹ מֵהַשֵֹּכֶל וְהַדַּעַת שֶׁהָיָה לוֹ, אֲזַי עַל - יְדֵי - זֶה נִכְנָס הַשֵֹּכֶל הַמַּקִּיף לִפְנִים, כִּי עַל יְדֵי שֶׁנִּתְרוֹקֵן שִׂכְלוֹ עַל יְדֵי שֶׁהִכְנִיס דַּעְתּוֹ בַּחֲבֵרוֹ, עַל-יְדֵי-זֶה נִכְנַס הַמַּקִּיף לִפְנִים, וְזוֹכֶה לְהָבִין בְּחִינַת הַשֹּכֶל הַמַּקִּיף, דְּהַיְנוּ שֶׁמֵבִין מַה שֶּׁלֹּא הָיָה יָכוֹל לְהָבִין מִתְּחִילָה כַּנַּ"ל:

